Oras tristas

Non t’aìres, poeta, e nudda neras
ca tantu est inutile si naras:
poeta incuntentabile, sun raras
cuddas gioias tuas pius veras.

Vivis in mesu a viles e ispias
senza decoro, zente senz’amore
chi pro nudda si endene s’onore
e non curan sas tuas poesias.

Sunu peus de tirriolos peddes
chi fuin sa lughe e bolan a s’iscuru.
Poeta, cuddu mutu tuo puru
mantene e cun sos tristos non faeddes.

Canta sos montes, prega forte a Deus,
pesa a Issu s’idea tua santa
pro cust’umanidade totta canta
chi timo had’a bier dies peus,

Minettas d’armas, iras, diffidenzias
terribiles e bramas de distruere.
O mundu, si nd’insolvene in piuere
sas tuas momentaneas potenzias.

Eppuru in mesu a tanta bramosia
de cumandos e sidi de dinare,
tue, frisca funtana dês restare
subra tanta ruina, o poesia.